kaerle etc doen te weten allen iegenwoirdich ende
toecommende dat wy ontfaen hebben die oetmoedig supplicatie
van cornelis streys ingeboren poirter onser stede van
bruessel arm scamel man belast met wyf ende vier kinderen
mesmakere van zynen ambachte inhoudende hoe op sinte
thomaes dach int jaer xvc negenwintich de suppliant
geen arch peysende commende ten huyse geheeten de drye
craeykens staende op twolfs gracht binnen onse voirs.
stede van bruessel om aldair een bier of twee te
drincken ende verdronken hebbende omtrent twee
blancken eens zoe vraeghde hy den weert vanden huyse
oft hy hem de voirs. twee blancken wel borgen zoude
daer op de weert antwoirde jae ick gaerne cornelis
ende wildy noch ghelt hebben tes tuwen besten
mits welcken de suppliant meende huestelick
thuyswaerts te gaen want laet was maer de
weerdinne zeyde dat zy metten supplant nyet te
vreden was ende en wilde hem nyet laten gaen
sonder betaelen doen antwoirde de voirs. weert
peryne weest te vreden hy zal ons betalen alzoe
hy ander tyt gedaen heeft desen nyetmin dezelve
peryne nyet cesserende ende zeer leelic tierende
ende geberende opden suppliant greep met
fortsen de bonnette van zynen hoofde daer duer
de suppliant zeere gestoort ende beroert wordende
heeft met een brootmes de voirs. peryne gegeven
een steecxken omtrent haer borst dair af zy gecommen
es van levende lyve ter doot mits welcke
crancke fortune al eest zoe dat de geinteresseerde
partie overlange gesoent ende gebetert es nochtans
de suppliant vreesende rigeur van justicien heeft
hem al sedert geabsenteert uuyt onsen lande van
brabant habandonnerende zyn huysvrouwe ende
kinderen ende levende in vremden maertsen ende
contreyen aldair hy gescepen is zyn leven te
moeten voleynden in grooter miserie ende aermoede
ten sy dat hem onse gracie ende bermerticheyt
gedeelt werde omme de welcke gemerct
de lange pa$$ pacience ? by hem gehadt ende dat hy anders
es van goeder fame ende name hy ons oetmoedelyck
gebeden heeft waeromme wy de saken voirscreven
overgemerct ende hierop gehadt ludius vanden borgmeester
scepenen ende raede onser voirs. stede van bruexsel
compassie ende medelyden hebbende metten voirs.
suppliant ende willende hem in desen gracie ende
genade prefereren voere rigeur ende strancheyt van
justicie hebben den selven suppliant inden gevalle
als boven quytgescolden ende vergeven scelden quyte
ende vergeven uuyt onser zunderlinger gracien by
desen den dootslach voeren verclaert mitgaders alle
peine ende amende corporelle ende criminelle
daer inne hy hem overmidts ende uuyt saken van tgene
des voirs. is tegens ons onse hoocheyt ende justicie
eenichsins mach hebben ontgaen ende hebben
hem dien aengaende gerestitueert ende gestelt
restitueren ende stellen by desen tot zyne goede fame
ende name in onsen lande ende hertochdom van
brabant ende allen anderen onsen landen ende heerlicheden
ende tot zynen goeden noch ter tyt geconfisqueert
zynde zoe verre daer eenige daer eenige waeren imponerende
hierup een eeuwich zwygen ende silencie onsen voirs. procureur
generael ende allen anderen onsen richteren justicieren
ende officieren onsen voirs. lants van brabant hoedanige
die zyn of wesen mogen satisfactie nochtans
eerst ende alvoeren gedaen der geinteresseerde partie
zoe verre dienoch niet gedaen en waeren civilyck alleenlyck
behoudelyck nochtans dat hy den voirs. dootslacht iegens
ons civilyck beteren sal naer de gelegenteyt vander
misdaet ende faculteyt van zyn goeden ende oick dat
hy gehouden werdt te betalen de redelycke costen van
justicie daerom gedaen ende naegevolcht indien datter
eenige geschiet zyn ter taxatie ende arbiterscepe
van onsen lieven ende getruwen den cancellier ende
luden van onsen rade in brabant die wy daertoe
committeren ontbieden daeromme ende bevelen den
voirs. cancellier ende luden van onsen raede in brabant
dat voere hemluden geroepen de ghene die daeromme
behoiren geroupen te zyne zy procederen ende doen
procederen wel ende duechdlyck totter verifficatie
ende interinement van desen onsen iegenwoirdigen
brieve naer huer vorme ende inhouden ende welck
interinnement de voirs. suppliant gehouden zal zyn
in onsen voirs. rade te versuecken binnen eenen jaere
naer date van desen op te peyne van te verbueren
deffect der selver ende dat gedaen ende de voirs.
civile boete ende costen van justicie getaxeert
gearbitreert ende betaelt alst behoiren zal van
welcke civile boete de gene van onsen rentmeesters
dient aengaet gehouden wert ontfanck te maken
rekeninge bewys ende reliqua te doen tot onsen
proffyte metten anderen penningen van zynen ontfange $
onse drossaet van brabant amman van bruessele ende
alle andere onse ende onsen vasallen of smaelre heeren
richteren justicieren ende officieren onsen voirs. lants
van brabant ende van overmaze hoedanige die zyn
of wesen moegen tegenwoirdige ende toecommende
hueren stedenhouderen ende elck van hen zoe hem dat
toebehoirt ende aengaen mach den voirs. suppliant
van dese onse gracie et remissie inder manieren
voirscreven rustelyck ende peysselyck doen ende laten
#sy hier af verantwoort
byden ontfanger
vanden exployten
genieten et gebruycken sonder hem te doene noch te
laten geschien in lyve noch in goede eenicj hinder letsel
of moyenisse ter contrarie maer indien zyn lyf oft zyn
onverbuerden goeden daeromme gevangen becommert
of gearresteert waeren dat zy die ter stont stellen of
doen stellen tot volcommen delivrancie ende slakinge
want ons alzoe belieft ende ten eynde dat dit goet
vast ende gestadich blyve tot eeuwigen dagen zoe
hebben wy onsen zegel hieraen doen hangen behoudelyck
in anderen saken ons recht ende een yegelyck tzyne
in allen gegeven in onse voirs. stede van bruessel
inden maent van augusto int jaer onsheeren duysent
vyffhondert zesse ende dertich van onsen keyserycke
txviie ende van onsen rycken van castillien ende
andere txxie aldus stont gescreven op de plycke
byden keyser in zynen raede ende geteekent
l de zoete visa recepta
ghecollaccionneert tegens
doriginale brieven by my
decock